
RAPORT DE SPECIALITATE

aprobarea documentației tehnico-economice - faza SF,  a indicatorilor tehnico-economici  și a anexei privind descrierea sumară a investiției pentru obiectivul ,,Linie nouă de tramvai Solventul – Gara de Nord”
Având în vedere Expunerea de motive nr……................................... a Primarului Municipiului Timișoara și Proiectul de hotărâre privind aprobarea documentației tehnico-economice - faza SF,  a indicatorilor tehnico-economici  și a anexei privind descrierea sumară a investiției pentru obiectivul ,,Linie nouă de tramvai Solventul – Gara de Nord”. Facem următoarele precizări:
Transportul cu tramvaiul în Municipiul Timişoara, gestionat de Societatea de Transport Public Timişoara SA, are  o deosebită importanţă  dat fiind faptul că, în prezent, se înregistrează un număr de aproximativ 52 milioane de călători transportaţi anual din totalul de 90 milioane de călători transportaţi cu toate mijloacele de transport în comun.

Transportul  cu tramvaiul asigură o capacitate ridicată de transport călători, în condiţiile unui consum specific redus de resurse, a unei viteze de exploatare şi siguranţe sporite. Soluţia de transport public cu tramvaiul asigură preluarea fluxurilor de călători în condiţiile unor consumuri energetice cu 56% mai reduse decât cele cu autobuzele şi a unor cheltuieli de exploatare cu 30% mai scăzute, fapt care justifică investiţiile în reabilitarea liniilor de tramvai existente. De asemenea, prin reabilitarea liniei de tramvai se realizează şi reglementarea instalaţiilor subterane afectate. 
Congestia pe rețeaua rutieră urbană, atât la orele de vârf cât și în perioada diurnă dintre vârfuri, afectează semnificativ eficiența transportului privat și public. Cea mai vestică cale rutieră, dar și axă de transport public între nordul și sudul orașului (Calea Circumvalațiunii) se află în fapt la 750 m de centrul orașului. În prezent, troleibuzul este mijlocul de transport pus la dispoziţia călătorilor pe strada Gării. De asemenea, legătura între zona Ronaț, din Municipiul Timișoara, și zona Gării se asigură prin Pasajul Jiul care este aglomerat și nu asigură fluidizarea circulației.
În ipoteza realizării obiectivului propus se va putea realiza conexiunea între reţeaua de tramvai de pe Calea Bogdăneştilor și Gara de Nord, printr-un pasaj subteran (subtraversare a 10 linii de cale ferată CFR). 

Aşteptările călătorilor în ceea ce priveşte sistemul de transport public, tramvaie, troleibuze si autobuze, sunt îndreptate atât spre mijloacele de transport care trebuie să fie confortabile, uşor de utilizat, silenţioase, rapide, dar şi asigurarea unui confort în ceea ce priveşte amenajarea locurilor de aşteptare a mijloacelor de transport. O parte din refugiile pentru călători nu sunt amenajate cu copertine, nu sunt adaptate pentru persoanele cu disabilităţi şi cărucioarelor pentru copii, nu sunt semnalizate corespunzător. De asemenea, nu sunt dotate cu mobilier şi cu panouri de informare.

Sistemul de monitorizare a mijloacelor de transport şi sistemul de e-ticketing existente sunt implementate începând cu anul 2008, cu o durată de serviciu de 8 ani (durată de serviciu împlinită) şi necesită înlocuirea deoarece tehnologia folosită este uzată fizic şi moral, actualmente operatorul de transport întâmpinând mari greutăţi în menţinerea acestuia în stare de funcţionare şi realizând mari cheltuieli în acest sens. 
Prin implementarea proiectului se urmăreşte:
· extinderea reţelei de transport care foloseşte metode cu grad mic de poluare (tramvaie, troleibuze, biciclete) – transportul electric;

· creşterea capacităţii de transport public;

· reducerea cheltuielilor de exploatare, întreţinere şi reparaţii;

· îmbunătăţirea siguranţei în circulaţie şi a confortului pentru călători la nivelul cerinţelor reglementărilor internaţionale specifice domeniului;

· îmbunătăţirea parametrilor de mediu afectaţi de transportul public;

· reducerea duratei şi a costului transportului de călători.
Prin proiect se vizează construirea unei noi linii de tramvai – un mijloc de transport în comun nepoluant, amenajarea de trotuare și piste de cicliști, de zone verzi, aducându-se o contribuţie substanţială la reducerea emisiilor de poluanţi în atmosferă, reducerea prafului, nivelului de zgomot şi implicit la creşterea confortului şi siguranţei circulaţiei. De asemenea, prin modernizarea staţiilor de transport public de călători şi modernizarea sistemului de e-ticketing, proiectul va contribui la dezvoltarea durabilă prin faptul că va creşte atractivitatea şi popularitatea transportului public, contribuind la încurajarea cetăţenilor de a folosi transportul public, în detrimentul autoturismelor proprii, scăzând astfel emisiile de CO2.  Proiectul contribuie la obiectivele privind dezvoltarea durabilă prin promovarea unui transport nepoluant, creşterea condiţiilor de confort, a siguranţei circulaţiei şi creşterea vitezei de circulaţie, toate acestea sporind atractivitatea sistemului de transport public pentru cetăţeni şi reducerea emisiilor de carbon în municipiu. Astfel, se vor realiza:
· Lungimea totală a liniilor de tramvai nou construite: 1400 m (1,4 km) cale dubla.

· Staţii de transport public modernizate: 22.

· Achiziţia unui sistem de e-ticketing şi a unui sistem de monitorizare a mijloacelor de transport public, noi, în variantă integrată.

Potrivit art. 7  din HG nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, studiul de fezabilitate este documentaţia tehnico-economică prin care proiectantul, fără a se limita la datele şi informaţiile cuprinse în nota conceptuală şi în tema de proiectare şi, după caz, în studiul de prefezabilitate, analizează, fundamentează şi propune minimum două scenarii/opţiuni tehnico-economice diferite, recomandând, justificat şi documentat, scenariul/opţiunea tehnico-economic(ă) optim(ă) pentru realizarea obiectivului de investiţii.
Documentatia pentru realizarea studiului de fezabilitate s-a realizat cu respectarea prevederilor H.G. nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice și a Ghidului specific pentru POR 2014-2020 și a fost avizat favorabil conform Fișei tehnice nr. 3/06.03.2019 emisă de Comisia Tehnico-Economică
Studiul de Fezabilitate ,,Linie nouă de tramvai Solventul – Gara de Nord” – nr. S.F. 225/2019,  a fost realizat de către SC BAICONS IMPEX SRL, în baza contractului încheiat de către operatorul de transport SC Societatea de Transport Public Timişoara SA şi transmis instituţiei noastre prin adresa cu nr.   CDE2019-193/27.02.2019.
În concluzie, prin documentația tehnico-economică de mai sus au fost stabilite următoarele: 

- valoarea totala a obiectivului de investitii exprimata în lei cu TVA este de 57.660.730,17 lei, din care constructii montaj (C+ M ) este de 40.710.717,63 lei cu TVA, în conformitate cu devizul general; 

- indicatorii tehnico-economici rezultați în urma elaborării SF conform Anexei 1 la prezentul raport de specialitate; 

- descrierea sumară a investiției propusă a fi realizată prin proiect, conform Anexei 2 la prezentul raport de specialitate; 

Având în vedere prevederile legale expuse în prezentul raport, respectiv H.G. nr. 907/ 2016 și Ghidul specific pentru POR 2014-2020, apreciem că proiectul de hotărâre privind aprobarea documentației tehnico-economice - faza SF,  a indicatorilor tehnico-economici  și a anexei privind descrierea sumară a investiției pentru obiectivul ,,Linie nouă de tramvai Solventul – Gara de Nord” îndeplinește condițiile pentru a fi supus dezbaterii și aprobării plenului consiliului local.

